KIRJALLINEN KYSYMYS E-0927/98

esittäjä(t): María Sornosa Martínez (GUE/NGL) komissiolle

(26. maaliskuuta 1998)

Aihe: Muuttolintujen metsästyksen salliminen Navarrassa

Espanjan kansalliskongressi muutti viime vuonna elinympäristön ja luonnonvaraisen kasvi- ja eläinkunnan suojelusta annettua lakia 4/89 ja määräsi, että tiettyjen riistalintujen metsästys sallitaan pienissä määrissä perinteisillä alueilla sekä valvotulla ja valikoivalla tavalla edellyttäen, että autonomiset yhteisöt antavat hyväksyntänsä.

Lain 4/89 muuttamisella näytetään hyväksyttävän ehdotus aluelaiksi, jolla muutetaan luonnonvaraisen kasviston ja sen elinympäristön suojelusta 5. maaliskuuta annettua aluelakia 2/1993. Jos laki tulee voimaan, muuttolintujen metsästys sallitaan.

Ehdotus aluelaiksi, jolla muutetaan aluelakia 2/1993, tehtiin Navarrassa, ja jos se hyväksytään, niin vaarana on, että muuttolintuihin kohdistuvat metsästyspaineet kasvavat tuntuvasti. Muuttavien lintujen metsästys on erityisen vakavaa, sillä uhanalaiseksi joutuvat yksilöt, jotka ovat selviytyneet talven yli, jotka ovat hyvin lisääntymiskykyisiä ja joilla on riittävästi vararavintoa paluumatkaa ja sen jälkeistä lisääntymistä varten.

Komissaari sanoi 21. lokakuuta 1997 vastustavansa lain 4/89 muuttamista ja kannattavansa rikkomusmenettelyn käynnistämistä Espanjaa vastaan, jos laki oli pantu täytäntöön.

Molemmilla muutoksilla rikotaan luonnonvaraisten lintujen suojelusta annettuja yhteisön määräyksiä, joista on säädetty direktiivissä 79/409/ETY(1).

1. Mitä toimia komissio aikoo toteuttaa ottaen huomioon direktiivin kaksinkertaisen rikkomisen?

2. Mihin toimiin komissio aikoo ryhtyä, jotta varmistetaan se, että valtuuksien siirtämisessä ympäristöasioita koskien ei rikota yhteisön direktiivejä, kuten tässä tapauksessa on tehty?

Komission jäsenen Ritt Bjerregaardinkomission puolesta antama vastaus

(23. huhtikuuta 1998)

1. Arvoisa parlamentin jäsen viittaa luontotyyppien sekä luonnonvaraisen eläimistön ja kasviston suojelua koskevan, 6. marraskuuta 1997 annetun Espanjan lain 4/1989, sellaisena kuin se on muutettuna lailla 40/1997, säännöksiin. Kyseinen laki julkaistiin 6. marraskuuta 1997 Espanjan virallisessa lehdessä N:o 266.

Luonnonvaraisten lintujen suojelusta 2. huhtikuuta 1979 annetussa neuvoston direktiivissä 79/409/ETY säädetään yleisestä lintujensuojelujärjestelmästä, jonka tavoitteena on lintujen suojelu, hoitaminen ja sääntely, ja annetaan säännökset näiden lajien hyödyntämisestä. Muuttolintuja koskevat direktiivin säännökset ovat tiukat. Sen 7 artiklan 4 kohdassa säädetään seuraavaa: "... Kun on kyse muuttavista lajeista, jäsenvaltioiden on huolehdittava erityisesti siitä, että metsästyslainsäädännön alaisia lajeja ei metsästetä niiden lisääntymiskauden aikana tai niiden palatessa pesimisalueilleen. Jäsenvaltioiden on toimitettava komissiolle kaikki aiheelliset tiedot siitä, miten niiden metsästystä koskevaa säännöstöä sovelletaan käytännössä." Direktiivin 7 artiklan 4 kohdan säännöksistä voidaan kuitenkin poiketa, jos poikkeukset täyttävät direktiivin 9 artiklassa säädetyt edellytykset.

Komissio on tutkinut lähemmin Espanjan lakia 4/1989, sellaisena kuin se on muutettuna lailla 40/1997, ja on katsonut sen olevan neuvoston direktiivin 79/409/ETY säännösten mukainen, koska direktiivin 7 artiklan 4 kohdassa säädetty muuttolintujen metsästystä koskeva yleinen kielto on säilytetty Espanjan lain 34 artiklan b kohdassa. Uuden lisäsäännöksen numero kahdeksan mukaan poikkeuksiin voidaan kuitenkin antaa lupa, mutta niiden on täytettävä kyseisen lain 28 artiklassa säädetyt edellytykset, jotka vastaavat täysin direktiivin 9 artiklan säännöksiä.

2. Parlamentin jäsen viittaa myös Navarrassa harjoitettavaa metsästystä koskevaan luonnokseen aluelain (Ley foral) 2/1993 muuttamiseksi. Komissio ei ole saanut kyseistä luonnosta eikä voi sen vuoksi esittää siitä huomautuksia. On kuitenkin selvää, että jos muutosluonnos ei lopullisessa, virallisesti hyväksytyssä muodossaan ole direktiivin 79/409/ETY säännösten mukainen, komissio ei epäröi aloittaa tarvittaessa EY:n perustamissopimuksen 169 artiklassa määrättyä menettelyä.

(1) EYVL L 103, 25.4.1979, s. 1.